
1 Sadržaj programa rada
Član 46. stav 6. i 7. Poslovnika VSTV BiH:
„Program rada sadrži pregled stanja u sudu, odnosno tužilaštvu za koje se kandidat prijavio, te prijedlog mjera i rezultate koje kandidat namjerava ostvariti u svrhu unapređenja rada institucije.

Kandidat može tražiti od Vijeća da mu se dostave relevantne informacije potrebne za pripremu programa rada, ukoliko te informacije nisu dostupne na Internet stranici Vijeća, odnosno suda ili tužilaštva za koje aplicira. Zahtjev kandidata mora biti precizan i ograničen na one informacije koje se potrebne za izradu programa rada.“
Dobar program rada će:

(a) utvrditi i objasniti svrhu programa rada – potrebno je razmotriti očekivanja zadata drugim okvirnim strateškim dokumentima koji utječu na rad institucije. Na primjer, strateški okvir tužilačkog sistema u Federaciji BiH i RS.
(b) utvrditi prioritetne strateške ciljeve – Općenito, program rada bi trebao biti podijeljen na pod-programe koji opisuju kako svaki dio institucije ili odjela može organizirati svoj rad i doprinijeti ostvarenju općeg programa rada.
(c) utvrditi sve rizike i ograničenja – To su prepreke koje mogu stajati na putu ostvarenju utvrđenih ciljeva. 
(d) obuhvatiti SMART ciljeve – ciljevi koji su jasno definirani, a ne tek nejasne ideje. SMART je dobro poznata skraćenica koja se koristi da se opiše struktura dobrog cilja, a koristi se kao alat za planiranje koji pomaže ostvarivanje ciljeva. Da bi neki cilj bio SMART on mora biti:
· Specifičan i tačno odrediti što treba postići i koji je željeni ishod. 
· Mjerljiv i obuhvatati precizne mjerljive rezultate, ciljeve i datume koji se mogu izmjeriti kako bi se mogao pratiti napredak. To znači da mora postojati jasna osnovna vrijednost rezultata iz koje bi se mogla kvantificirati promjena. 
· Ostvarljiv i realan, ali i dovoljno izazovan da donese poboljšanje u rezultatima rada. Treba razmotriti sva ograničenja kako bi se izbjeglo postavljanje cilja koji se ne može postići. Međutim, treba izbjegavati postavljanje ciljeve koje je isuviše lako postići jer oni potkopavaju proces definiranja ciljeva i neće rezultirati potrebnim poboljšanjima. 
· Relevantan za rad institucije i usklađen sa organizacijskim strateškim prioritetima i potrebama. 
· Pravovremen – mora postojati ciljani datum do kojeg će posao biti završen, a cilj postignut. To je kao krajnji rok prema kojem se ljudi rukovode i koji im govori kada se neki dio posla može smatrati završenim. 
(e) utvrditi odgovorne strane -  odgovornost je neophodna za učinkovitu realizaciju programa rada. Treba jasno definirati ko je odgovoran za ostvarenje svakog pojedinačnog cilja. Na nekom cilju može raditi čitav tim ljudi ali samo jedna osoba može biti odgovorna za njegovo blagovremeno izvršenje u skladu sa utvrđenim standardom.
(f) naglasiti resurse potrebne za postizanje ciljeva – Nemaju svi programi rada jasno istaknute resurse koji su potrebni za ostvarenje programa. Međutim, ako takve informacije nisu uvrštene u sam program rada, onda odgovorna osoba mora tačno znati i utvrditi šta je potrebno za postizanje navedenih ciljeva. Time će se osigurati da je program rada ostvarljiv. Resursi unutar pravosudnih institucija mogu uključivati finansije, ljudske resurse, stručna znanja, zgrade i informatičku opremu. 
(g) obuhvatati jasnu metodologiju za redovno praćenje napretka i izvještavanje o realizaciji programa rada - To bi trebalo uključiti metodologiju koja osigurava da ljudi unutar institucije razumiju što se od njih očekuje i kako oni mogu doprinijeti ostvarivanju programa i na koji će se način institucija, odjeli ili pojedinci preuzeti odgovornost za svoje rezultate. 

